Premierul Ludovic Orban a adresat vicepreşedintelui Google Kent Walker invitaţia de a lua în considerare stabilirea unei prezenţe a companiei în România, anunţă Executivul.

Cu ocazia participării la Conferinţa de Securitate de la Munchen, premierul Ludovic Orban a avut o serie de întrevederi cu reprezentanţi ai mediului de afaceri, printre care Kent Walker, vice-preşedinte pentru afaceri globale al companiei Google, prilej cu care a prezentat interlocutorului avantajele mediului investiţional şi de afaceri din România.

De asemenea, Orban a prezentat şi măsurile în acest sens adoptate de guvernul pe care îl conduce.

"Premierul a adresat vice-preşedintelui Google invitaţia de a lua în considerare stabilirea unei prezenţe a companiei în ţara noastră", anunţă Executivul.